Там! (Иван Вазов, 4)
Пламти пожар, борба бесней
при Охрид, Вардар и Пирин.
Високо знамето се вей
на храбрий македонски син.
 
Наста великий чакан ден,
наста великата борба.
Светът е смаян, поразен,
смути се самата съдба…
 
O, колко храброст, мъжество,
за смърт геройска колко стръв!
Ще види свойто тържество
юнашката проляна кръв:
 
поклон, о братя, о борци
величествени и свети,
поклон, герои и светци,
за най-високите мечти.
 
Поклон, поклон от нас сега
на ваший меч, на ваший гроб.
Тоз, който знай да мре така,
не може веч да бъде роб.

Стихотворения на Иван Вазов